# רעש, קוראים
התרעה. עוד התרעה. אזעקה עולה־יורדת. קולות המקלט: דיבורים, עדכונים, סרטונים, ילדים, בכי, צחוק, נביחות, שיעולים, דלת נפחת ונסגרת. ואז, בוּמים. כל הבוּמים, קול הבוּמים. החיים שלנו, כך נדמה, נעשו דומים מדי לסרט ״תעלת בלאומילך״ – תערובת חסרת פשר של רעשים שלא תמיד ברור אם יש להם תכלית של ממש. רעשים מבשרי רעות, שרק המחשבה עליהם מכניסה אותנו לפניקה. אז אולי צריך לחשוב קצת על רעש. אולי צריך לדבר עליו, לנסות להבין מה הוא עושה לנו. השבוע החלטנו להביא לכם שלושה ספרים עם המילה ״רעש״ בכותרתם, שכל אחד מהם מתבונן על המונח הזה מזווית קצת אחרת. את הרעש שלנו, כך נקווה, נוכל להשאיר מאחור, לטובת קצת שקט.

# 1. רעש לבן // דון דלילו
אחד מספריו החשובים ביותר של המאסטר האמריקאי, דון דלילו, עוקב אחר סיפורה של משפחה בארצות הברית של שנות השמונים, כאשר אסון אקולוגי כלשהו גורם להיווצרות של ענן שחור ורעיל בשמים. אותו ״רעש לבן״ שעל שמו קרוי הספר הוא בליל של רשרושי רדיו, מלמולי טלוויזיה, קרינת מיקרוגלים, שאון התרבות הצרכנית והמותגים, וכל אספקט אחר של החיים המודרניים שהופך את הקיום שלנו להומה כל כך.

# 2. קרוב להפליא ורועש להחריד // ג׳ונתן ספרן פויר
ספרו השני של הסופר היהודי־אמריקאי, מספר על ילד שאיבד את אביו באסון התאומים. הוא מוצא מפתח שהיה שייך לאביו ויוצא למסע ברחבי העיר במטרה למצוא את המנעול שלו. הספר מציג גם את סיפורו של הסבא, שניצול מהפצצת דרזדן במלחמת העולם השנייה, וסובל מפוסט־טראומה. הרעש שהספר הזה עוסק בו – מעבר לרעש הממשי של פגיעת המטוסים והתמוטטות הבניינים – הוא רעש נפשי. והוא גם רעש הזוועה של ההווה שפוגש ברעש הזוועה של העבר.

# 3. עכשיו ברעש // יהודה עמיחי
״עכשיו בַּרעש לפני הדממה / אני יכול להגיד לך את הדברים, / אשר בדממה לפני הרעש לא אמרתי, / כי היו שומעים אותנו ומגלים את המחבוא״. כך נפתח השיר ״עכשיו ברעש״ של יהודה עמיחי, אחד המשוררים האהובים ביותר בישראל, ובנוסף, אחד מאלו שהיטיבו לכתוב על מלחמותינו. אבל כשעמיחי כותב על משברים לאומיים גדולים, הוא תופס גם משהו אוניברסלי, משהו אישי וקרוב. הרעש שעמיחי מזכיר בשירו יכול להתייחס לאסון, למלחמה, אבל הוא גם יכול להיות רעש פרטי, הרעש שתוקף כל אחד מאיתנו. ובכל מקרה דווקא הרעש הוא שמאפשר לנו לומר דברים שלא הצלחנו לומר לפני כן. ואולי זה מעין ציווי: כשהתותחים רועמים, המוזות לא בהכרח חייבות לשתוק.

ההנחה השבועית למנויי המגזין ספרי עולם הרוח עכשיו ב-15% הנחה עם קוד קופון: MINDFUL *בתוקף עד 17.04.26
< לרכישה באתר

# הו, הוקני
צילום: עידית נרקיס כ"ץ
פעמים אחדות בשנה חוזרת לה העונה הזו: עונת האמנות בבית המכירות הפומביות שלנו, ״תרי זוזי״. או אז עולה המשרד שלנו על גדותיו. הרצפה, השולחנות, המדפים וכל חלקה פנויה מתמלאים ציורי שמן יפים המתוחים על מסגרות עץ, ליטוגרפיות נהדרות ותחריטים עתיקים, פסלי אבן וברונזה, וכמובן – ספרים. ערמות על גבי ערמות של ספרי אמנות חשובים, נדירים, כאלו שכל בית של שוחרי אמנות צריך להתהדר בהם. וכך גם כעת. לכבוד האביב אנחנו עורכים מכירה שכולה ספרי אמנות ופריטי אמנות מקוריים. אחד הפריטים המרגשים ביותר במכירה הנוכחית הוא ספרו אדיר־הממדים של דייוויד הוקני, ״A Bigger Book״. מדובר בספר שמשקלו עשרות קילוגרמים ומידותיו 70X50 ס״מ, כך שכאשר פותחים אותו, כל כפולת עמודים מתפרשת על פני גודל של גיליון שלם. האמינו לנו, לדפדף בספר הזה היא אחת החוויות המדהימות ביותר שהיו לנו נוכח ספר אמנות – כמעט כמו לראות את העבודות עצמן פנים מול פנים. הספר הזה גם ממוספר, חתום, ומגיע עם מעמד מיוחד שעוצב בידי מארק ניוסון. פאר של ממש! המכירה תיערך ביום ראשון 26 באפריל בשעה 19:00. בינתיים אפשר להירשם, להציע הצעות מוקדמות, וכמובן – לעיין בקטלוג:
לקטלוג המכירה הפומבית

אל תשכחו: כדי להמשיך לקבל את המגזין השבועי שלנו באופן קבוע, יש להירשם לרשימת התפוצה.
< להרשמה למגזין השבועי

< לתשובות באתר

greenbrothers.co.il | ידידיה פרנקל 39, תל אביב | 03-5238501
לחצו כאן אם אתם רוצים לקבל פחות מיילים - Manage Preferences לחצו כאן אם אתם רוצים להפסיק לקבל מיליים -